CELEX: 52021DP0364
Language: da
Date: 2021-09-14 00:00:00
Title: Europa-Parlamentets afgørelse af 14. september 2021 om anmodning om beskyttelse af Guy Verhofstadts privilegier og immuniteter (2021/2030(IMM))

11.3.2022   
            
            
               DA
            
            
               Den Europæiske Unions Tidende
            
            
               C 117/188
            
         
      P9_TA(2021)0364
      Anmodning om beskyttelse af Guy Verhofstadts privilegier og immuniteter
      Europa-Parlamentets afgørelse af 14. september 2021 om anmodning om beskyttelse af Guy Verhofstadts privilegier og immuniteter (2021/2030(IMM))
      (2022/C 117/19)
      
         Europa-Parlamentet,
      
                  —
               
               
                  der henviser til anmodning af 12. marts 2021 fra Guy Verhofstadt om beskyttelse af hans privilegier og immuniteter i forbindelse med den verserende straffesag ved Procura Distrettuale della Repubblica presso il Tribunale di Trento (Italien), hvorom der blev givet meddelelse på plenarmødet den 24. marts 2021,
               
            
                  —
               
               
                  der har hørt Guy Verhofstadt, jf. forretningsordenens artikel 9, stk. 6,
               
            
                  —
               
               
                  der henviser til artikel 8 og 9 i protokol nr. 7 vedrørende Den Europæiske Unions privilegier og immuniteter samt artikel 6, stk. 2, i akten af 20. september 1976 om almindelige direkte valg af medlemmerne af Europa-Parlamentet,
               
            
                  —
               
               
                  der henviser til de domme, som Den Europæiske Unions Domstol har afsagt den 21. oktober 2008, 19. marts 2010, 6. september 2011, 17. januar 2013 og 19. december 2019 (1),
               
            
                  —
               
               
                  der henviser til forretningsordenens artikel 5, stk. 2, og artikel 7 og 9,
               
            
                  —
               
               
                  der henviser til betænkning fra Retsudvalget (A9-0238/2021),
               
            
                  A.
               
               
                  der henviser til, at Guy Verhofstadt, medlem af Europa-Parlamentet, har anmodet om beskyttelse af sin parlamentariske immunitet i forbindelse med en straffesag mod ham ved Procura Distrettuale della Repubblica presso il Tribunale di Trento (Italien) om påstået ærekrænkelse på et socialt netværk; der henviser til, at Procura Distrettuale della Repubblica presso il Tribunale di Trento afsluttede sin indledende undersøgelse af sagen den 22. december 2020;
               
            
                  B.
               
               
                  der henviser til, at Guy Verhofstadt den 13. februar 2020 på sin egen Twitter-profil skrev følgende tweet: »Matteo Salvini anklages for ulovlig tilbageholdelse af migranter til søs, efter at de var blevet reddet af skibet Gregoretti. Bravo Italien! Retfærdigheden skal ske fyldest. Forhåbentlig vil det samme også ske i forbindelse med hans massive korruption, der involverer russiske oliereturkommissioner!«;
                  
               
            
                  C.
               
               
                  der henvises til, at Guy Verhofstadt ved at fremsætte disse bemærkninger angiveligt har krænket det italienske parlamentsmedlem som omhandlet i artikel 595, stk. 1 og 3, i den italienske straffelov;
               
            
                  D.
               
               
                  der henviser til, at Europa-Parlamentets medlemmer i henhold til artikel 8 i protokol nr. 7 vedrørende Den Europæiske Unions privilegier og immuniteter hverken kan eftersøges, tilbageholdes eller retsligt forfølges på grund af meningstilkendegivelser eller stemmeafgivelser under udøvelsen af deres hverv;
               
            
                  E.
               
               
                  der henviser til, at Parlamentet har vide skønsbeføjelser med hensyn til, hvilken retning det ønsker at træffe afgørelse efter anmodning fra dets medlem om beskyttelse af immunitet (2);
               
            
                  F.
               
               
                  der henviser til, at Parlamentet i henhold til forretningsordenens artikel 5 under udøvelsen af sine beføjelser vedrørende privilegier og immuniteter arbejder for at bevare sin integritet som demokratisk lovgivende forsamling og sikre medlemmernes uafhængighed under udførelsen af deres opgaver;
               
            
                  G.
               
               
                  der henviser til, at en erklæring fra et medlem uden for Europa-Parlamentet kan udgøre en meningstilkendegivelse under udøvelsen af vedkommendes hverv i henhold til artikel 8 i protokol nr. 7 vedrørende Den Europæiske Unions privilegier og immuniteter, når den indeholder en subjektiv vurdering, der har en direkte og åbenbar forbindelse med udøvelsen af det pågældende medlems hverv i Europa-Parlamentet; der henviser til, at spørgsmålet om, hvorvidt dette er tilfældet, derfor må afgøres på grundlag af erklæringens art og indhold og ikke det sted, hvor den er afgivet;
               
            
                  H.
               
               
                  der henviser til, at erklæringens særlige karakter, men også indhold, også bør vurderes i lyset af den sammenhæng, hvori den indgår, og den rolle og funktion, som medlemmet har givet den i;
               
            
                  I.
               
               
                  der henviser til, at erklæringerne fra Guy Verhofstadt i hans tweet klart blev fremsat i hans egenskab af medlem af Europa-Parlamentet fra hans officielle Twitter-konto, som ifølge Guy Verhofstadt udelukkende er forbeholdt hans politiske kommunikation i forbindelse med udøvelsen af hans mandat som medlem af Europa-Parlamentet;
               
            
                  J.
               
               
                  der henviser til, at den politiske debat, som medlemmer af Europa-Parlamentet deltager i under udøvelsen af deres mandat, i dag i stigende grad finder sted uden for Parlamentets bygninger, herunder på internettet eller gennem sociale netværkstjenester såsom Twitter;
               
            
                  K.
               
               
                  der henviser til, at denne erklæring blev fremsat i en bredere politisk debat, hvis emne er tilbagevendende på Europa-Parlamentets plenarmøder, og som finder sted i flere medier;
               
            
                  L.
               
               
                  der henviser til, at Guy Verhofstadt i denne forbindelse gav udtryk for lignende holdninger på internettet, både før og efter den omhandlede Twitter-erklæring, f.eks. på Facebook i januar 2019, mere end et år før Twitter-erklæringen, med hensyn til Matteo Salvinis påståede forbindelser med Rusland (3), eller da Guy Verhofstadt fremsatte erklæringer flere måneder senere i en lignende politisk kontekst under plenardebatten om Unionens tilstand den 16. september 2020;
               
            
                  M.
               
               
                  der henviser til, at det på denne baggrund kan antages, at der er en direkte og tydelig forbindelse mellem den omhandlede erklæring og Guy Verhofstadts parlamentariske mandat som medlem af Europa-Parlamentet;
               
            
               
                  1.
               
               
                  vedtager at beskytte Guy Verhofstadts privilegier og immuniteter;
               
            
               
                  2.
               
               
                  pålægger sin formand straks at sende denne afgørelse og det kompetente udvalgs betænkning til de kompetente italienske myndigheder og Guy Verhofstadt.
               
            
         (1)  Domstolens dom af 21. oktober 2008, Marra mod De Gregorio og Clemente, C-200/07 og C-201/07, ECLI:EU:C:2008:579; Rettens dom af 19. marts 2010, Gollnisch mod Parlamentet, T-42/06, ECLI:EU:T:2010:102; Domstolens dom af 6. september 2011, Patriciello, C-163/10, ECLI:EU:C:2011:543; Rettens dom af 17. januar 2013, Gollnisch mod Parlamentet, T-346/11 og T-347/11, ECLI:EU:T:2013:23; Domstolens dom af 19. december 2019, Junqueras Vies, C-502/19, ECLI:EU:C:2019:1115.
      
         (2)  Sag T-42/06, Gollnisch mod Parlamentet, der er nævnt ovenfor, præmis 101.
      
         (3)  Facebook-opslag af 9. januar 2019: »Ingen Putin-t-shirt i dag til Matteo Salvini! En politiuniform i stedet. Men Matteo Salvini har en pagt med Putins parti Forenet Rusland, og polakkerne kan ikke stole på ham.«